แนวโน้มหุ้นไทยมีโอกาสปรับตัวขึ้นได้
แนวโน้มหุ้นไทย 27 ต.ค.64 คาดดัชนีมีโอกาสปรับตัวขึ้นได้ จากราคาสินค้าโภคภัณฑ์ที่ปรับตัวขึ้นแรง ตัวเลขส่งออกของไทยเติบโตได้ดี
27 ต.ค. 2564

เมื่อวันที่ 27 ต.ค. 64 นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส (ASP) กล่าวว่า ตลาดหุ้นไทยเช้านี้คาดว่าจะปรับตัวขึ้นได้ จากราคาสินค้าโภคภัณฑ์ (Commodity) หลาย ๆ ตัวได้ปรับตัวขึ้นแรง และผลประกอบการของบริษัทจดทะเบียนในต่างประเทศปรับตัวขึ้นได้ดีกว่าคาด รวมถึงตัวเลขส่งออกของไทยเติบโตได้ดี ทำให้ดัชนีฯน่าจะแกว่ง Sideway up ได้ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบสลับกัน แต่น้ำหนักไปตามดาวโจนส์ พร้อมให้ติดตามพัฒนาการการเปิดประเทศ และติดตามการประชุมธนาคารกลางยุโรป (ECB) ที่จะมีขึ้นในวันที่ 28 ต.ค.นี้ ซึ่งคาดว่าจะมีการปรับลด QE และการประชุมธนาคารกลางญี่ปุ่น (BOJ) ที่จะมีขึ้นในวันเดียวกันพร้อมให้กรอบการแกว่งไว้ที่ 1,625-1,650 จุด